ມອບລາງວັນທຸລະກິດດີເດັ່ນອາຊຽນ
ໃນຕອນຄ່ຳວັນທີ 5 ກັນຍາ 2016 ທີ່ໂຮງແຮມເມືອງແທງ ນະຄອນຫຼວງວຽງຈັນ, ສະພາການຄ້າ ແລະ ອຸດສາຫະກຳ ແຫ່ງຊາດລາວ ຮ່ວມກັບ ສະພາທີ່ປຶກສາທຸລະກິດອາຊຽນ (ASEAN-BAC) ໄດ້ຈັດພິທີມອບລາງວັນທຸລະກິດດີເດັ່ນອາຊຽນ (BAC) ພາຍໃຕ້ກອງປະຊຸມ ທຸລະກິດ ແລະ ການລົງທຶນອາຊຽນ (ABIS) ເຊິ່ງເປັນການຮັບຮູ້ເຖິງບັນດາບໍລິສັດຂອງອາຊຽນ ທີ່ຈັດເຂົ້າໃນຮູບແບບຂອງການເຕີບໂຕ, ການຈ້າງງານ, ການມີຫົວຄິດປະດິດສ້າງ ແລະ ການມີຄວາມຮັບຜິດຊອບຕໍ່ສັງຄົມ ໂດຍມີ 60 ບໍລິສັດ ສົ່ງລາຍຊື່ເຂົ້າຊິ່ງລາງວັນ.
ປັນກຽດຂຶ້ນມອບໂດຍທ່ານ ສົມດີ ດວງດີ ຮອງນາຍົກລັດຖະມົນຕີ, ລັດຖະມົນຕີກະຊວງການເງິນ ; ທ່ານ ນາງ ເຂັມມະນີ ພົນເສນາ ລັດຖະມົນຕີກະຊວງອຸດສາຫະກໍາ ແລະການຄ້າ.
ທ່ານ ພຸດສະດຸ ອິນທະວົງ ປະທານກຸ່ມ ບໍລິສັດ ມາລີນີ ຈຳກັດ ກ່າວວ່າ: ບໍລິສັດ ມາລີນີ ເປັນບໍລິສັດໜຶ່ງ ທີ່ໄດ້ຮັບລາງວັນທຸລະກິດດີເດັ່ນ ຂອງປະເທດລຸ່ມແມ່ນ້ຳຂອງ( CLMV ດີເດັ່ນ), ເຊິ່ງກໍ່ເປັນຄວາມພູມໃຈ ແລະ ຄວາມສຳເລັດຢ່າງໜຶ່ງທີ່ທາງບໍລິສັດພວກເຮົາໄດ້ຮັບ ແລະ ມັນສະແດງໃຫ້ເຫັນວ່ານັກທຸລະກິດລາວຖ້າມີຄວາມຕັ້ງໃຈ, ອົດທົນ, ດຸໝັ່ນ ແລະ ມີຄວາມສັດຊື່ແລ້ວກໍ່ສາມາດເທົ່າກັບນັກທຸລະກິດປະເທດອື່ນໄດ້.